Postanka.
5.
Ovo je povijest Adamova roda. Kad je Bog stvorio čovjeka, napravio ga je na priliku svoju; 
stvorio je muško i žensko. A kad ih je stvorio, blagoslovi ih i nazva - čovjek. 
Kad je Adamu bilo sto i trideset godina, rodi mu se sin njemu sličan, na njegovu sliku; nadjenu mu ime Šet. 
Po rođenju Šetovu Adam je živio osam stotina godina te mu se rodilo još sinova i kćeri. 
Adam poživje u svemu devet stotina i trideset godina. Potom umrije. 
Kad je Šetu bilo sto i pet godina, rodi mu se Enoš. 
Po rođenju Enoševu Šet je živio osam stotina i sedam godina te mu se rodilo još sinova i kćeri. 
Šet poživje u svemu devet stotina i dvanaest godina. Potom umrije. 
Kad je Enošu bilo devedeset godina, rodi mu se Kenan. 
Po rođenju Kenanovu Enoš je živio osam stotina i petnaest godina te mu se rodilo još sinova i kćeri. 
Enoš poživje u svemu devet stotina i pet godina. Potom umrije. 
Kad je Kenanu bilo sedamdeset godina, rodi mu se Mahalalel. 
Po rođenju Mahalalelovu Kenan je živio osam stotina i četrdeset godina te mu se rodilo još sinova i kćeri. 
Kenan poživje u svemu devet stotina i deset godina. Potom umrije. 
Kad je Mahalalelu bilo šezdeset i pet godina, rodi mu se Jered. 
Po rođenju Jeredovu Mahalalel je živio osam stotina i trideset godina te mu se rodilo još sinova i kćeri. 
Mahalalel poživje u svemu osam stotina devedeset i pet godina. Potom umrije. 
Kad je Jeredu bilo sto šezdeset i dvije godine, rodi mu se Henok. 
Po rođenju Henokovu Jered je živio osam stotina godina te mu se rodilo još sinova i kćeri. 
Jered poživje u svemu devet stotina šezdeset i dvije godine. Potom umrije. 
Kad je Henoku bilo šezdeset i pet godina, rodi mu se Metušalah. 
Henok je hodio s Bogom. Po rođenju Metušalahovu Henok je živio trista godina te mu se rodilo još sinova i kćeri. 
Henok poživje u svemu trista šezdeset i pet godina. 
Henok je hodio s Bogom, potom iščeznu; Bog ga uze. 
Kad je Metušalahu bilo sto osamdeset i sedam godina, rodi mu se Lamek. 
Po rođenju Lamekovu Metušalah je živio sedam stotina osamdeset i dvije godine te mu se rodilo još sinova i kćeri. 
Metušalah poživje u svemu devet stotina šezdeset i devet godina. Potom umrije. 
Kad su Lameku bile sto osamdeset i dvije godine, rodi mu se sin. 
Nadjene mu ime Noa, govoreći: “Ovaj će nam pribavljati, u trudu i naporu naših ruku, utjehu iz zemlje koju je Bog prokleo.” 
Po rođenju Noinu Lamek je živio pet stotina devedeset i pet godina te mu se rodilo još sinova i kćeri. 
Lamek poživje u svemu sedam stotina sedamdeset i sedam godina. Potom umrije. 
Pošto je Noa proživio pet stotina godina, rode mu se Šem, Ham i Jafet. 
