Jošua.
12.
Ovo su zemaljski kraljevi što su ih pobijedili Izraelci i osvojili njihovu zemlju s onu stranu Jordana k istoku, od potoka Arnona do gore Hermona, sa svom Arabom na istoku: 
Sihon, kralj amorejski, koji je stolovao u Hešbonu; njegovo se kraljevstvo protezalo od Aroera, koji leži na rubu doline potoka Arnona, sredinom doline i polovinom Gileada pa do potoka Jaboka, gdje je graničilo s Amoncima; 
i na istoku mu bila Araba do Keneretskog mora s jedne strane i sve do Arabskog ili Slanog mora prema Bet Haješimotu; i dalje na jugu do obronaka Pisge. 
Međašio s njime Og, kralj bašanski, jedan od posljednjih Refaimaca; stolovao je u Aštarotu i Edreju. 
A vladao je gorom Hermonom i Salkom, čitavim Bašanom sve do gešurske i maakadske međe te drugom polovinom Gileada sve do granice Sihona, kralja hešbonskoga. 
Mojsije, sluga Jahvin, i sinovi Izraelovi sve su ih pobili i predao je Mojsije, sluga Jahvin, tu zemlju u posjed plemenu Rubenovu i Gadovu plemenu te polovini plemena Manašeova. 
A ovo su zemaljski kraljevi što su ih pobijedili Jošua i sinovi Izraelovi s ovu stranu Jordana k zapadu, od Baal Gada u libanonskoj ravnici pa do gore Halaka, koja se diže prema Seiru, a tu je zemlju Jošua dao u baštinu plemenima Izraelovim prema njihovim dijelovima, 
u Gorju, u Šefeli, u Arabi i po obroncima, u Pustinji te u Negebu: zemlju hetitsku, amorejsku i kanaansku, perižansku, hivijsku i jebusejsku: 
jerihonski kralj, jedan; kralj Aja kod Betela, jedan; 
jeruzalemski kralj, jedan; hebronski kralj, jedan; 
jarmutski kralj, jedan; lakiški kralj, jedan; 
eglonski kralj, jedan; gezerski kralj, jedan; 
debirski kralj, jedan; gederski kralj, jedan; 
hormski kralj, jedan; aradski kralj, jedan; 
kralj Libne, jedan; adulamski kralj, jedan; 
makedski kralj, jedan; betelski kralj, jedan; 
kralj Tapuaha, jedan; heferski kralj, jedan; 
afečki kralj, jedan; šaronski kralj, jedan; 
madonski kralj, jedan; hasorski kralj, jedan; 
šimron-meronski kralj, jedan; ahšafski kralj, jedan; 
tanaački kralj, jedan; megidski kralj, jedan; 
kedeški kralj, jedan; kralj Jokneama na Karmelu, jedan; 
dorski kralj u pokrajini dorskoj, jedan; gojski kralj u Gilgalu, jedan; 
tirški kralj, jedan. U svemu trideset i jedan kralj. 
