Psalmi.
87.
Sinova Korahovih. Psalam. Pjesma. Zdanje svoje na svetim gorama 
ljubi Jahve; draža su mu vrata sionska nego svi šatori Jakovljevi. 
Divote se govore o tebi, grade Božji! 
“Rahab i Babilon brojit ću k onima što me štuju; Filisteja i Tir i narod etiopski - i oni su rođeni ondje.” 
O Sionu se govori: “Ovaj i onaj u njemu je rođen! Svevišnji ga utemelji!” 
Gospodin će zapisati u knjigu naroda: “Ovi su rođeni ondje.” 
I pjevat će igrajući kolo: “Svi su izvori moji u tebi!” 
