Psalmi.
113.
Aleluja! Hvalite, sluge Jahvine, hvalite ime Jahvino! 
Blagoslovljeno ime Jahvino sada i dovijeka! 
Od istoka sunca do zalaska hvaljeno bilo ime Jahvino! 
Uzvišen je Jahve nad sve narode, slava njegova nebesa nadvisuje. 
Tko je kao Jahve, Bog naš, koji u visinama stoluje 
i gleda odozgo nebo i zemlju? 
Podiže iz prašine uboga, iz gliba vadi siromaha 
da ga posadi s prvacima, s prvacima svoga naroda. 
Nerotkinji daje da u domu stanuje kao radosna majka djece brojne. 
